钦定古今图书集成/明伦汇编/皇极典/第236卷 > 《真宗御制诗记》宋·张訚
## 钦定古今图书集成/明伦汇编/皇极典/第236卷 > 《真宗御制诗记》宋·张訚

章圣皇帝即位之七载，闻河阳济源奉仙观唐鲁真
人旧庐，有道士贺兰栖真者，道术甚高，发使者诏至
京师。既而与语，洒然异之，栖真为诗以献，上复制诗
以宠答之。一日从容问曰：“人言先生能点黄金，信乎？”
对曰：“陛下圣德聪明，富有四海，可谓真天子矣。臣愿
以尧舜之道点化天下，顾方士伪术，不足为陛下道。”
上大奇其言，益加敬礼，未几丐还，赐号栖真大师，加
以命服，蠲其观之田赋。栖真寿一百一十有三岁，乃
尸解去，葬于观之东。又八十有八年，其徒郭仲琨再
刻赐诗于石，而图栖真像其下，且嘱臣为之记。臣訚
再拜稽首而言曰：伏观自昔世主，穷好道家之术者
甚众，而鲜得其真。故其始莫不以谓神仙可致，长年
可祈，至以敝屣视天下，亲屈帝尊，以礼怪迂之士，而
其后类不免为诡诞之所欺惑，可为太息。惟章圣皇
帝冲妙在躬，神明自得，以道莅天下者二十有四年，
不待问途襄城之野，膝行崆峒之山，而异人奇士，应
时而来，乐告以善。故祥符、景德之间，天下垂拱无为，
海内蒙福，登封告成，号称至治，其功德远矣。观《栖真》
之所陈上所以待遇之意，与昔之世主所甘心者，顾
不异哉。栖真异事多此，不复具载，特书其为上语者
如此。